google/wiki40b huggingface dataset:
Skipanes

Skipanes (IPA: [ˈʃiːpaneːs], dansk: Skibenæs) er en bygd på Færøyene. Den ligger ved Skálafjørður på Eysturoy, og er en del av Runavíkar kommuna. Stedet var havn i vikingtiden, og Tróndur í Gøtu hadde skipene sine liggende her omkring år 1000. Det er ikke kjent hvorvidt stedet var bebodd den gangen, men dagens bebyggelse ble grunnlagt som en niðursetubygd rundt 1840. 1. januar 2010 hadde Skipanes 60 innbyggere, mot 75 i 1985.
Korsbein

Korsbeinet (os sacrum) er den nederste delen av ryggsøylen, og forbinder denne med hoftebeina og halebeinet. Hos mennesker består korsbeinet av fem eller seks sammenvokste ryggvirvler.
Maksym Mazuryk

Karriere

I 2002 ble han juniorverdensmester i stavhopp, med 5,55 meter. Som senior kom han på 8.-plass under EM i friidrett 2006 i Göteborg, og 11.-plass under VM i Osaka året etter. Under innendørs-VM 2008 i Spania hoppet han 5,70 og kom på 6.-plass. I 2008 fikk han også en ny internasjonal medalje, da han fikk bronse i IAAF World Athletics Final i Stuttgart. 
I 2009 vant han gull i IAAF World Athletics Final i Thessaloniki, og han greide 4.-plass under VM i friidrett 2009. I 2010 greide han bare 5,45 under VM i friidrett innendørs, og endte på 14.-plass, men under EM senere på året slo han til med 5,80 og fikk sølv.
Chubra Peak

Chubra Peak er et fjell med en høyde opp mot 1422 moh øst for Templebreen og sør for Kasabovabreen i Korten Ridge på Davis Coast i Graham Land i Antarktis.
Chubra Peak ligger 2,6 km sørøst for Lanchester Bay, 6,9 km sør-sørøst for Milkov Point og 6,1 km sørvest for Sredorek Peak.
Fjellet er kalt opp etter bebyggelsen Tsjubra øst i Bulgaria.
Innu

Innu, eller naskapi-montagnais-indianere, er et urfolk som lever i det nordlige Québec og i Labrador i Canada. Totalt er det registrert 22 000 innuer, hvorav 90 prosent bor i Québec (2014). Språket, innu-aimun, er et algonkinsk språk som snakkes av rundt 11 700.
Longmen Shan

Longmen Shan (tradisjonell kinesisk: 龍門山; pinyin: Lóngmén Shān, «Drageportfjellene») er en fjellkjede vi den kinesiske provinsen  Sichuan sørvesi i Folkerepublikken Kina. De løper fra den nordvestlige randen av Sichuanbekkenet (Det røde bekken) mellom Guangyuan, Beichuan og Dujiangyan fra nordøst mot sørveist og rager opp til høyder mellom 1000 til 1500 meter over havet. Fjellkjeden markerer den østlige rand av det enorme Tibetplatået. 
Den seismisk aktive Longmenshanforkastningen (tradisjonell kinesisk: 龍門山大斷層 eller tradisjonell kinesisk: 龍門山斷裂帶) - som har forårsaket en rekke jordskjelv - løper langs fjellkjeden, og er oppkalt etter disse fjellene.
Heimskringla.no

heimskringla.no (tidligere Kulturformidlingen norrøne tekster og kvad) er et nordisk samarbeidsprosjekt grunnlagt av islendingen Jon Julius Sandal. Formålet med prosjektet er bl.a. å formidle norrøn litteratur på internett. I tillegg til kildetekster på originalspråket er det ulike oversettelser til nyere skandinaviske språk, klassiske vitenskapelige tekster og annet bakgrunnsmateriale.
Prosjektet ble først startet i 1997, men åpnet for publikum i august 2005 etter å ha gjennomgått en kraftig oppdatering.
I 2017 ble heimskringla.no tildelt Sokneprest Alfred Andersson-Rysst pris for sitt arbeid for styrking av samarbeid mellom Norge og Island og resten av det nordiske språkområdet.
Olbrua

Olbrua er en bjelkebro på E6 i Steinkjer kommune i Trøndelag. Broen ble åpnet i 1985 og er 28 meter lang med to kjørefelt.
Rådet for Ringeriksregionen

Rådet for Ringeriksregionen er et politisk samarbeidsorgan for kommunene Hole og Ringerike i Buskerud og Jevnaker i Oppland. Ledelsen av rådet går på omgang mellom kommunene, med to års funksjonstid for hver. Rådet møtes vanligvis fem ganger i året og innstiller til Ringerikstinget.
Regionsamarbeidet er organisert under de tre kommunestyrene og det høyeste samarbeidsorganet er Ringerikstinget, som består av de tre respektive formannskapene. Ringerikstinget møtes vanligvis to ganger i året.
Monacobreen

Monacobreen er en isbre på Spitsbergen på Svalbard. Den munner ut innerst i Liefdefjorden i Haakon VII Land.
Breen har navn etter fyrst Albert I av Monaco. I 1906 og 1907 ble den kartlagt av ekspedisjoner som var organisert av fyrsten og ledet av Gunnar Isachsen.
Scandinavian Airlines Flight 871

Scandinavian Airlines Flight 871 var en flyulykke som fant sted i den tyrkiske hovedstaden Ankara med Sud Aviation Caravelle den 19. januar 1960.
Ulykken skjedde under innflyvning til Ankara. Alle de 35 passasjerene og syv besetningsmedlemmene om bord omkom. Årsaken ble ikke helt fastslått, men det ble antatt at feilinnstlling av høydemåler kunne være en mulig årsak. Flyet befant seg 1 100 fot (335 meter) lavere enn det besetningen antok. Dette var den første alvorlige ulykken med Sud Aviation Caravelle. Flyet som var involvert var danskregistrert, OY-KRB, og kjent under navnet Orm Viking.
Rohtak (distrikt)

Demografi

Ved folketellingen i 2011 var det 1 058 683 innbyggere i distriktet, mot 940 128 i 2001. Den urbane befolkningen utgjør 42,02 % av befolkningen.
Barn i alderen 0 til 6 år utgjorde 11,90 % i 2011 mot 12,69 % i 2001. Antallet jenter i den alderen per tusen gutter er 807 i 2011 mot 798 i 2001.
Krohnsminde Idrettsplass

Idrett

Gordon Pirie satte i 1956 VM-rekord i på 5000 meter med tiden 13.36.8, og Norgesmesterskapet på skøyter ble lagt til Krohnsminde året før, i 1955, men på grunn av været måtte to øvelser – 1 500- og 10 000 meter flyttes til Voss. Det ble også bygget en hall i tilknytning til anlegget der det blant annet ble arrangert flere norgesmesterskap i boksing. Denne er nå revet.
Banen ble fra 2005-sesongen til og med 2007-sesongen brukt som hjemmebane for Løv-Ham Fotball, som også hadde kontorfasiliteter på idrettsplassen. Krohnsminde benyttes i dag av en rekke andre fotballklubber, deriblant Ny-Krohnborg IL, SK Trane og Baune S.K.. På dagtid brukes banen av nærliggende skoler.

Ombygging

Før fotballsesongen 2004 ble anlegget bygget om. Grunnen hadde begynt å sige, og dekket hadde dermed blitt skjevt. Løpebanen og friidrettsfasilitetene ble fjernet, mye fordi Fana Stadion nå var blitt byens fremste friidrettsstadion. Det ble lagt kunstgress med gummispon, og hovedbanen ble flyttet sørover. I tillegg ble det lagt en bane for 7er-fotball.
Ombyggingene gjorde at tribunene ble stående skjevt i forhold til banen. Et flertall av plassene på sittetribunen og også en stor del av ståtribunen ble stående ved 7er-fotballbanen, ikke hovedbanen. Anlegget var også preget av sin alder. Sittetribunen stod langt fra og høyt over banen, og det var svært få seter i forhold til ståplasser. Fasilitetene var mangelfulle og gammeldagse, blant annet ble man tvunget til å opprette en provisorisk dommergarderobe i brakker der boksehallen tidligere lå, og det ble satt inn nye plastseter på ståtribunen samt nye spillerbokser. Ståtribunen hadde også for få bølgebrytere i forhold til det som var pålagt fra Fotballforbundet, noe som gjorde at deler av ståtribunene var avsperret. Den perioden Løv-Ham spilte på Krohnsminde var dette med dispensasjon fra Fotballforbundet.

Planer for banen

Bergen kommune la området ut til salg for over ti år siden, men er fortsatt eier. Planen er imidlertid å gjøre det om til en ren treningsbane. Tribunene, tegnet av bergensarkitekten Ole Landmark, ble revet i november-desember 2008 og deler av området er bebygget av Helse Vest, mens delen mot Ibsens gate hvor gamle ståtribunen sto er renovert til idrettslige formål. Et nytt garderobeanlegg åpnet i mars 2013.
Offisiell publikumsrekord på Krohnsminde er 11 918 tilskuere 23. juni 1991 da Fyllingen møtte Brann til lokalderby. Men da Varegg i september 1971 møtte Rosenborg i cupens kvartfinale, var tilskuertallet trolig langt over 20 000. Portene ble sprengt, og telleapparatene sluttet å virke. Nøyaktig tilskuertall ble derfor aldri registrert.
Norsk Naturguideforbund

Norsk Naturguideforbund (forkortet NNGF) er et forbund for utdannede norske naturguider i Norge. Forbundet ble stiftet 14. februar 2014 i Longyearbyen på Svalbard.

Formål

NNGF ble etablert for å heve kvaliteten på det norske naturbaserte reiselivet og naturguideyrket. Forbundet har som formål å godkjenne kvalifiserte norske naturguider, samt registrere og organisere medlemmer.

Utdanning

Naturguideutdanning som Arktisk naturguide tilbys gjennom Uit - Norges Arktiske Universitet og Norsk naturguide via Høgskulen i Volda. Dette er ettårsstudier på 60 studiepoeng, men utdanningen kan også være en del av en bachelorgrad. Uteksaminerte naturguider kan søke om medlemskap og godkjenning i NNGF.
Skjerjehamn

Skjerjehamn er et sted nord på Sandøyna i Gulen kommune i Sogn og Fjordane. Tidligere var Skjerjehamn, som ligger på en holme tett opp til den indre hovedleia langs kysten, et knutepunkt for skipstrafikken på Vestlandet. I 1929 hadde 17 forskjellige båtruter stopp der i tillegg til lokale båtruter. Det var både landhandel, post, slipp, mekanisk verksted, trelastlager, telegraf og gjestgiveri på stedet.
I 2007 ble Knut Steens statue av Kong Olav V avduket i forbindelse med Utkantfestivalen.

Historie

Funn av to steinalderboplasser i 1923 viser at det har bodd folk her i uminnelige tider.
Etter hvert som Bergen vokste fram som handels- og sjøfartsby økte også trafikken til og fra byen. Det var naturlig for handelshusene i byen å etablere kremmerleie langs kystleia, og fra ca. 1640 har vi sikre kilder på at det var kremmerleie på Skjerjehamn. Langs leia ble det etter hvert utviklet et skyss-system med skyss-skiftestasjoner, hvor Skjerjehamn var med.

Ting

Innføring av eneveldet i 1660 gjorde sorenskriver og fut til hovedpersoner på tinget, og det medførte at tingene (høst-, vår-, sommer- og vinterting) etter hvert ble lagt til etablerte kremmerleie på grunn av «bekvemmelighet». I 1697 vet vi at tinget ble lagt til Skjerjehamn og det ble bygget Tingstove og Borgstove i tillegg til de bygningene kremmerleiet hadde fra før.

Dampskip

Rundt 1840 gjorde dampskipene sitt inntog i kysttrafikken og Skjerjehamn ble i 1843 etablert som dampskipsstopp. Med sin spesielle plassering ved utløpet av Sognefjorden ble Skjerjehamn etter hvert et naturlig sted for stopp, båtskifte og omlasting av varer. 
Men det var her at verdens eldste tredampskip fra Norge, DS «Thorolf» gikk på grunn den 31. juli 2018.

Utbyggning

Trafikken ble utnyttet av eierne, som bygde ut Gjestgiveriet på Skjerjehamn, kai, hotell, trelastlager og butikk på holmen, som nå er knyttet til hovedøya med en fylling. For å yte service til fiskeflåten ble det også etablert telegraf, notbarkeri, slipp og mekanisk verksted. Det mekaniske verkstedet slippet båter opp til 70 fot og produserte en glødemotor på 3 hk med navnet FØNIX. Det ble drevet tørking av torsk (torskeberg) og oppkjøp av fisk og skalldyr. Fra Skjerjehamn eksporterte eier Otto Schreuder fra ca. 1880 laks, kveite, levende ål og hummer til kontinentet (Hamburg) og England. Han var en pioner på dette området, og som stortingsmann i tida 1903–1906 var fanesaken hans å bedre rutetilbudet til kontinentet og England.

1920-tallet

Rundt 1920 var det så godt som ingen veier i distriktet, og handelsstedet på Skjerjehamn var omtrent uten konkurranse fra landtransport. Dette var Skjerjehamns «glansperiode». Etter andre verdenskrig ble det bygget veier og grunnlaget for Skjerjehamn ble endret. Sakte men sikkert tapte Skjerjehamn næringsgrunnlaget sitt.

Nyere tid

I 2005 ble Skjerjehamn kjøpt av oppdretter Ola Braanaas, som nå har rustet opp handelsstedet til en modernisert utgave av et samlingspunkt langs sjøleia.
Great Wall (forskningsstasjon)

Great Wall-stasjonen (tradisjonell kinesisk: 長城站, forenklet kinesisk: 长城站, Hanyu Pinyin: Chángchéng Zhàn) er den første antarktiske forskningsstasjonen til Folkerepublikken Kina. Den åpnet 20. februar 1985 og ligger på King George Island i øygruppen Sør-Shetlandsøyene, 2,5 kilometer fra den chilenske stasjonen Eduardo Frei.
Stasjonen er etablert 10 meter over havet på isfritt fjell. De ti bygningene har et samlet areal på 2 643 kvadratmeter. Overnattingskapasiteten er 40 personer om sommeren og 14 om vinteren.
To installasjoner ved stasjonen er oppført på lista over historiske steder og kulturminner i Antarktis: en steinstøtte reist for å markere åpningen av stasjonen i 1985 og den første bygningen ved stasjonen.
Verdensmesterskapet i fjelløp

Verdensmesterskapet i fjelløp (World Mountain Running Championships) er et internasjonalt mesterskap i fjelløp, som arrangeres av WMRA, World Mountain Running Association.
Det konkurreres for menn og kvinner, i senior- og juniorklasse, samt lagkonkurranse. 
Mesterskapet ble første gang arrangert i 1985, som World Mountain Running Trophy, og fikk sitt nåværende navn i 2009.
Ths. S. Falck

Ths. S. Falck var et skipsrederi med tilhold i Stavanger startet av Thomas Scheen Falck i 1862. Begynnelsen var beskjeden og han disponerte kun et seilskip, en bark, ved navnet «Calliope». Utover i 1860-årene anskaffet han seg flere seilskip og ble en solid aktør innen shipping. Han overlot meglervirksomheten til  I. S. Isachsen og Hans Holdt som senere etablerte rederiet Holdt & Isachsen.
I 1880 kjøpte rederiet sitt første dampskip, DS «Nora». Skipet ble solgt allerede året etter med god fortjeneste. Gevinsten av dette salget ble grunnlaget for neste skip også kalt «Nora». DS «Nora» ble levert som Stavanger Støberi & Dok første nybygg. Hun gikk av stabelen 31. juli 1881, som byggenummer 1, og kostet 89 000 kroner.
Ths. S. Falck hadde i denne tiden en variert flåte av seilskip og dampskip.
Etter Scheen Falcks død ble rederiet overtatt av hans to sønner Hans L. Falck og Christian Fredrik Falck.
Kurefjorden

Kurefjorden er en mindre arm av Oslofjorden mellom Larkollen i Rygge og Oven i Råde.
Den innerste (østlige) delen av fjorden er vernet som Kurefjorden naturreservat. Reservatet ble opprettet den 16. april 2010, og omfattes av Ramsarkonvensjonen. Fjorden er meget grunn, og store arealer blir tørrlagt ved lavvann. Det er registrert ca. 250 fuglearter i området.
Marie Thérèse Rodet Geoffrin

Bakgrunn

Marie Thérèse Rodet var datter av Pierre Rodet, betjent til hertiginnen av Burgund, og hans hustru Angelique Thérèse Chemineau. Morløs et år etter fødselen ble hun oppfostret med sin bror av mormoren i Paris. Hun skal aldri selv ha fått noen egentlig utdannelse. 
Hun ble den 19. juli 1713 gift med den meget formuende Francois Geoffrin, oberst ved Nasjonalgarden og generalkassereren ved Saint-Gobain venetianske speilfabrikk. Fra 1717 var hun en ofte sett gjest i salongen hos Alexandrine de Tencin, den da største salongen i Paris, og det er blitt foreslått at hun der, i samtale med den tidens filosofer, som Fontenelle, abbe de Saint-Pierre og Montesquieu, skaffet seg sin utdannelse.

Salongvertinne

Ved Alexandrine de Tencins død i 1749 åpnet Geoffrin i 1750 sin egen salong. Under ledelse av Geoffrin, Julie de Lespinasse og Suzanne Necker ble salongen helt et sentrum for kunstnere, filosofer og intellektuelle snarere enn adelen. Geoffrins utforming av salongen var stilformende for salongene i resten av Europa, og hun er blitt kalt skaperen av Opplysningstidens salong: hun lanserte lunchen som det ideelle tidspunktet i stedet for (kvelds)middagen; hun innførte vanen å alltid holde salong på en særskilt dag i uken. Hun regulerte og organiserte salongen etter bestemte åpningstider og utformet den som et intellektuelt debattforum. Geoffrins holdt åpen salong to dager i uken; på mandager for kunstnere, på onsdager for filosofer. 
Hennes salong var kjent over hele Europa og et mål for utlendinger og turister på besøk i Paris; et besøk i hennes salong gav nesten like stor status som et besøk ved hoffet i Versailles, og det ble sagt at ingen ambassadør eller utenlandsk besøkere passerte Paris uten å ha forsøkt å få en innbydelse til hennes salong. 
Blant salongens besøkere var Denis Diderot, Voltaire og d'Alembert; videre Marmontel, Montesquieu, Morellet, Réaumur, Buffon, Rousseau, marskalk Richelieu og Antoine Léonard Thomas.
Hun satte også mønsteret for et korrekt omgangsvett i Paris. Som person anses hun allikevel ikke for å ha vært intellektuell eller vakker, og det er blitt sagt at hun strålte gjennom de berømte personer hun omgikkes med. Som kunstmecenat bestilte hun kunstproduksjoner av kunstnerne, og gav dem selv gaver. Mange av de malerier hun bestilte er senere blitt berømte. Hun brevvekslet med mange statsoverhoder, som Katarina den store og kong Stanislaw August av Polen - den sistnevnte betalte hun en gang en stor personlig gjeld for. 
Likesom andre salongvertinner avslo hun tilbudet å bli presenterte ved hoffet, ettersom hun ikke ville gi det inntrykk at det var finere å bli mottatt ved hoffet enn i en salong. 
Hennes fremste rival var Marie Anne du Deffand, som foraktet henne ettersom hun ikke var adelig.
Hennes datter, Madame de la Ferté-Imbault, holdt 1771-77 sin egen salong i morens hus, Lanurelusordenen, som hun fremstilte som en motvekt til morens seriøse salong.
Den brudne bro

Den brudne bro (kinesisk: 断桥, pinyin: Duàn qiáo; Broken Bridge) er en bro, helt intakt og ikke brudden på noe vis, i Vestsjøen i Hangzhou i Kina; den er blant de mest oppsøkte og kjente av broene i Vestsjøen.

Beskrivelse

Muligens ble broen bygd så tidlig som tidlig i Tang-dynastiets tid, skjønt den er blitt restaurert/erstattet flere ganger. Den steinbroen som nå står her i østre ende av Bai-eidet i sjøen, ble bygd i 1921, er 8,8 meter lang og 8,6 meter bred. Den er en månebro, men er ikke særlig spektakulær. Den har samme enkle og elegante stil som den har hatt fra de første kjente beskrivelser av den. På hver side av broen er det paviljonger. 
Broen ligger vis-av-vis Jadefjellet og Baochupagoden. For tradisjonell kinesisk smak utgjør enheten mellom broen, fjellet, tårnet, sjøen, og ferkentrærne et særdeles delikat og harmonisk åsyn.

Navnet

Meningene er delte om hvorfor broen kalles «den brudne bro». Man kan høre noen si at veien til Solitary Hill en gang var avbrudt her. Andre sier at rett etter snøfall kan det på avstand se ut som om veien over Vestsjøen er brudt akkurat her; på begge sider av broen vil den sneen være liggende, mens broen visuelt ikke være del av den hvite kjeden - her er det et brudd.

Legende

Den brudne bro har en egen kjær kjærlighetslegende tilknyttet seg, og kjærligheten mellom Xu Xian og Den hvite slange. Den hvite slange var opprinnelig en liten hvit slange som holdt til og vokste til i fjellene. Én dag ble den fanget av en gammel slangefangsmann, og holdt på å gå sin undergang imøte. Men den ble reddet av en gjetergutt. Etter 1700 års vekst fikk Den hvite slange til slutt menneskelig kvinnelig form. Med Avalokitesvaras hjelp fant hun veien til gjetergutten som hadde berget henne i hennes tidligere liv. Det var på gravfeiedagen om våren, og det var en tåke- og regnfull dag. På den brudne bro i Vestsjøen gjenfant Den hvite slange til slutt sin redningsmann Xu Xian, og de ble så forenet i ekteskapsbånd.
SAMORA

SAMORA Magasin er et uavhengig kulturpolitisk tidsskrift som tar opp forskjellige aspekter ved migrasjon, situasjonen for minoriteter, rasisme og kulturelt mangfold.
Tidsskriftets redaksjonelle stoff omfatter journalistiske omtaler av litteratur, film, musikk, billedkunst og scenekunst og diskuterer emner som ytringsfrihet, rasisme, identitet, etnisitet, integrering og samfunnsdeltakelse. Bladet kommer ut fire ganger i året.
Samora Magasin ble startet av redaksjonskollektivet Immigranten som ble etablert i 1978. Bladets første utgave kom 1. mai 1979 og het Immigranten. Immigranten var Nordens første tidsskrift i sitt slag, og Samora (fra 1986) viderefører i dag det samme arbeidet. Redaktør er Khalid Salimi.
Glorious Day

Handling

Hang Song-jung er en forfatterinne og alenemor. Hun har omsorg over tre døtre og er bestemt på å gifte dem bort til skikkelige menn. Til sist ender hun selv opp med å gifte seg. Jung Da-ae er den eldste datteren og den perfekte brud. Hun er ikke bare vakker og smart, men hjalp også til med oppdragelsen av sine yngre søsken. Jung Da-jung er den mellomste datteren som alltid er optimistisk og godhjertet. Jung Da-in er den yngste av søsknene.
E3 Harelbeke 2014

E3 Harelbeke 2014 var den 57. utgaven av sykkelrittet E3 Harelbeke. Rittet ble arrangert over 213 km fredag 28. mars. Det var det femte arrangementet på UCI WorldTour 2014.
Nokas

1987–1999

1. april 1987 startet Rune Hogsnes, Pål Wang og Heine Wang Vakt Service AS.
Vakt Service fikk i 1990 en kontrakt med Esso om vakthold på oljeraffineriet ved Slagentangen utenfor Tønsberg, et oppdrag selskapet fortsatt har. Selskapet vokste, og i 1991 ble det etablert det et eget datterselskap i Sandefjord. Tre år senere kjøpte selskapet Sandefjord Vaktselskap og kundeporteføljen til Horten Vaktselskap.
I 1996 flyttet Vakt Service inn i nye lokaler og ny FG-godkjent alarmsentral, samme året kjøpte også selskapet Norsk Industrikvakt i Oslo, og det ble stiftet et datterselskap i Buskerud. Selskapet oppnådde kraftig vekst og i 1998 var Vakt Service landets tredje største selskap. Avdelingen i Oslo, som da het Norsk Industrivakt, fusjonerte med morselskapet samme år.

2000–

Etter tusenårsskiftet kjøpte Vakt Service flere større virksomheter. De overtok franchisekjeden Norges Alarm, kjøpte seg inn i El-Kontroll, ABC Sikkerhet, Alarm & Låskompaniet, Guardmann, ISV Industrivakt og ISV Service. Dette medførte at Vakt Service ble en betydelig aktør i Bergen, Rogaland og Østfold. I 2001 kjøpte Vakt Service porteføljen til Trygghets Tjenesten i Buskerud.
Alarmstasjonen ble bygget ut i 2002. Vakt Service kjøpte Syncron Nord som er betydelig aktør i Nord-Norge i 2003 og Vakt Service Nord ble etablert.
5. april 2004 ble Norsk Kontantservice i Stavanger ranet i norgeshistoriens hittil største ran. Det er kalt NOKAS-ranet.
I 2005 kjøpte Vakt Service Siemens Security. Året etter overtok selskapet verditransportporteføljen til Hafslund Sikkerhet Verdi. På slutten av samme år kom bl.a Orkla og DnB NOR inn på eiersiden.
NOKAS (Vakt Service) overtok 100% av aksjene i Norsk Kontantservice i oktober 2007, samtidig som DnB Nor Bank ASA fikk en eierpost på 4,7% i NOKAS. Samme år ble AS Skan-kontroll en del av NOKAS Gruppen med ansvar for blant annet svinn-/kontrolltjeneste. Hensikten var å skape et nasjonalt selskap innenfor dette området i samarbeid med leveranse av andre tjenester innenfor sikkerhet og verdi.
Den 19. august 2010 endret konsernet navn fra Vakt Service AS til NOKAS AS. Konsernet er delt i to divisjoner, NOKAS Cash Handling og NOKAS Security. Årsaken til dette er ifølge konsernsjef Heine Wang at «Konsernet satser i et europeisk marked. Vi etablerte virksomhet i Sverige i 2008 og Danmark i år. Det var derfor nødvendig å få et sterkere egennavn.»
DnB, Fritt Ord og ORKLA er blant eierne.
Høsten 2013 ble det kjent av NOKAS har inngått avtale om å kjøpe den norske delen av G4S. I januar 2014 godkjente Konkurransetilsynet dette oppkjøpet og fra 27. januar har de norske delene av G4S endret navn til NOKAS Secure Solutions og NOKAS Aviation Security.
R5000

R5000 er en tidligere toveis superskalær 64-biter RISC mikroprosessor som implementerte instruksjonssettet MIPS IV. Mikroprosessoreren ble lansert i januar 1996 og ble utviklet av Quantum Effect Devices (QED), og ble sponset av MIPS Technologies (MTI). Mikroprosessoren ble deretter lisensiert av MTI til Integrated Device Technology (IDT), NKK og Toshiba.
R5000 var etterfølgeren av QED R4600 og R4700 som deres høyytelses mikroprosessor.
IDT markedsførte sine versjoner som 79RV5000, NEC som VR5000, NKK som NR5000, og Toshiba som TX5000. R5000 ble solgt til PMC-Sierra da selskapet kjøpte opp QED.
Et derivat av R5000 var R5900 som ble produsert av Sony Computer Entertainment og Toshiba under navnet Emotion Engine og brukt i PlayStation 2 og PlayStation 3.